**38/2011. (XII.19.) önkormányzati rendelet**

**a helyi adókról**

melyet a 44/2013.(XI.28.), a 49/2013.(XII.18.), a 29/2014.(IX.17.), a 25/2015.(X.29.) és a ......../2015. (............)rendeletek módosítottak

Szombathely Megyei Jogú Város Önkormányzat Közgyűlése a helyi adókról szóló 1990. évi C. törvény (a továbbiakban: Htv.) 1. § (1) bekezdésében kapott felhatalmazás alapján - a helyi önkormányzatokról szóló 1990. évi LXV. törvény 16. § (1) bekezdésében megállapított feladatkörében eljárva - a következőket rendeli el:

**1. §**

Szombathely Megyei Jogú Város Közgyűlése az önkormányzat közigazgatási területére kiterjedő hatállyal:

* építményadót,
* helyi iparűzési adót, valamint
* idegenforgalmi adót

vezet be.

**Értelmező rendelkezések**

**1/A. §**

E rendelet alkalmazásában:

1. *tanműhely*: a szakképzésről szóló 2011. évi CLXXXVII. törvény 2. § 17. pontjában meghatározott iskolai tanműhely, illetve a 2. § 50. pontjában meghatározott kizárólag gyakorlati képzési célt szolgáló tanműhely.

2. *új építésű építmény*: saját beruházás keretében, saját használatra az alapozástól kezdődően teljes egészében újonnan felépített, bővítéssel létrehozott, meglévő épület lebontását követően újjáépített épület, épületrész, bővítmény.

**3. *állami támogatás:* az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011. (III. 22.) Korm. rendelet 2. § 1. pontja szerinti támogatás.**

**4. *egy és ugyanazon vállalkozás:* az 1407/2013/EU bizottsági rendelet 2. cikk (2) bekezdése szerinti vállalkozás.**

## I.

**ÉPÍTMÉNYADÓ**

## Az adó alapja

**2. §**

Az adó alapja az építmény m2-ben számított hasznos alapterülete.

Az alapterületet 0,50 m2-ig lefelé, 0,51 m2 felett pedig felfelé kell kerekíteni.

## Az adó mértéke

**3. §**

(1) Az adó éves mértéke kereskedelmi egység esetén

a) 1-500 m2 adóalap esetén 1000 Ft/m2

b) 501-1000 m2 adóalap esetén 500000 Ft és az 500 m2 feletti rész után 1200 Ft/m2

c) 1001 m2 adóalaptól 1100000 Ft és az 1000 m2 feletti rész után 1500 Ft/m2.

(2) Az adó éves mértéke egyéb nem lakás céljára szolgáló épület esetén – kivéve a

gépjárműtárolót

a) 1-500 m2 adóalap esetén 800 Ft/m2

b) 501-1000 m2 adóalap esetén 400000 Ft és az 500 m2 feletti rész után 900 Ft/m2

c) 1001 m2 adóalaptól 850000 Ft és az 1000 m2 feletti rész után 1000 Ft/m2.

(3) Az adó éves mértéke gépjárműtároló esetén 200 Ft/m2.

(4) Az adó éves mértéke tanműhely esetén 0 Ft/m2.

(5) Az adó éves mértéke lakás esetén 0 Ft/m2.

(6) Az adó éves mértéke új építésű építmény esetén a használatbavételi, illetve a fennmaradási engedély jogerőre emelkedését, a használatba vétel tudomásulvételét, ennek hiányában a tényleges használatba vételt követő első adóévben 0 Ft/m2.

(7) Azon építmények esetében, amelyeknél az építési tevékenység nem építési engedélyhez kötött, a tényleges használatnak megfelelő adómértéket kell megállapítani.

(8) Az építmény jogerős használatbavételi, fennmaradási engedélytől, illetve használatba vétel tudomásul vételétől eltérő használata esetén a tényleges használatnak megfelelő adómértéket kell megállapítani.

## Adómentesség

**4. §**

(1) A Htv. 13. §-ában biztosított mentességeken felül mentes az adófizetés alól:

1. magánszemély adóalany esetén az üzleti célt nem szolgáló gépjárműtároló alapterületének 100 %-a,
2. magánszemély adóalany esetén az egyéb nem lakás céljára használtgazdasági épületalapterületének 100 %-a.

(2) Nem alkalmazható az (1) bekezdésben meghatározott mentesség, ha az adótárgy vonatkozásában az adóalany vállalkozónak minősül, és ez az adótárgy üzleti célt szolgál.

**Egyéb mentességek**

**4/A. §**

Mentes az építményadó bevallás-benyújtási kötelezettség alól az a vállalkozónak nem minősülő adóalany, akit adófizetési kötelezettség nem terhel.

**II.**

**HELYI IPARŰZÉSI ADÓ**

**Az adó mértéke**

**5. §**

(1) Állandó jelleggel végzett iparűzési tevékenység esetén az adóalap 2 %-a.

(2) Ideiglenes jelleggel végzett iparűzési tevékenység esetén a Htv. 37. § (2) bekezdése szerinti tevékenység-végzés után naptári naponként 5000 Ft.

**Adómentesség**

**6. §**

1. **Mentes a helyi iparűzési adó megfizetése alól az a vállalkozó, akinek/amelynek a Htv. 39. § (1) bekezdés, és a 39/A. § vagy a 39/B. § alapján számított vállalkozási szintű adóalapja nem haladja meg a 2,5 millió forintot.**
2. **Mentes a helyi iparűzési adó megfizetése alól az a Htv. 52. § 23. pontja alapján háziorvos, védőnő vállalkozó akinek/amelynek a vállalkozási szintű adóalapja az adóévben a 20 millió forintot nem haladja meg.**
3. **A 6. § (1)-(2) bekezdésben meghatározott adómentesség formájában nyújtott támogatás csekély összegű támogatásnak minősül, amelyet kizárólag az Európai Unió működéséről szóló szerződés 107. és 108. cikkének a csekély összegű támogatásokra való alkalmazásáról szóló, 2013. december 18-i 1407/2013/EU bizottsági rendelet (HL L 352., 2013.12.24., 1. o.) (a továbbiakban 1407/2013/EU bizottsági rendelet) szabályai alapján lehet nyújtani.**
4. **A kedvezményezett az adómentesség következtében megszerzett előnyt – az 1407/2013/EU bizottsági rendelet 1. cikke (2) bekezdésének kivételével –  nem használhatja az 1407/2013/EU bizottsági rendelet 1. cikkének (1) bekezdésében meghatározott kivételek szerinti célokra, továbbá – az 1407/2013/EU bizottsági rendelet 3. cikk (2) bekezdésének megfelelően – közúti kereskedelmi árufuvarozás ellenszolgáltatás fejében történő végzése céljából teherszállító jármű vásárlására.**
5. **A kedvezményezettnek az 1407/2013/EU bizottsági rendelet 5. cikkének (1) bekezdése figyelembevételével – az ott meghatározott feltételek teljesítésének megállapítására alkalmas módon – nyilatkoznia kell a részére a támogatás odaítélésének évében és az azt megelőző két pénzügyi évben nyújtott csekély összegű támogatások támogatástartalmáról. A nyilatkozat jelen rendelet 1. mellékletét képezi.**
6. **A kedvezményezett és az 1407/2013/EU bizottsági rendelet 2. cikk (2) bekezdése szerinti, egy és ugyanazon vállalkozás részére a folyó pénzügyi évben, valamint az azt megelőző két pénzügyi év során az 1407/2013/EU bizottsági rendelet alapján odaítélt csekély összegű támogatások bruttó támogatástartalma tagállamonként nem haladhatja meg a 200.000 eurónak, közúti kereskedelmi árufuvarozást ellenszolgáltatás fejében végző vállalkozások esetében a 100.000 eurónak megfelelő forintösszeget, figyelembe véve az 1407/2013/EU bizottsági rendelet 3. cikkének (8) és (9) bekezdését is. Az átváltásnál az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011. (III. 22.) Korm. rendelet 35. §-a alapján kell eljárni.**
7. **Az 1407/2013/EU bizottsági rendelet alapján nyújtott csekély összegű támogatás az Európai Unió működéséről szóló szerződés 107. és 108. cikkének az általános gazdasági érdekű szolgáltatást nyújtó vállalkozások számára nyújtott csekély összegű támogatásokra való alkalmazásáról szóló, 2012. április 25-i 360/2012/EU bizottsági rendeletnek  (HL L 114., 2012.4.26., 8. o.) megfelelően nyújtott csekély összegű támogatással a 360/2012/EU bizottsági rendeletben meghatározott felső határig halmozható. Az 1407/2013/EU bizottsági rendelet szerinti csekély összegű támogatás más csekély összegű támogatásokról szóló rendeleteknek megfelelően nyújtott csekély összegű támogatással az 1407/2013/EU bizottsági rendelet 3. cikkének (2) bekezdésében meghatározott felső határig halmozható.**
8. **A csekély összegű támogatás nem halmozható azonos támogatható költségek vonatkozásában vagy azonos kockázatfinanszírozási célú intézkedés vonatkozásában nyújtott állami támogatással, ha a támogatások halmozása túllépi bármely csoportmentességi rendeletben vagy a Bizottság által elfogadott határozatban az egyes esetek meghatározott körülményeire vonatkozóan rögzített maximális intenzitást vagy összeget.**
9. **A támogatást nyújtó (önkormányzat) írásban tájékoztatja a kedvezményezettet a támogatás bruttó támogatási egyenértékben kifejezett összegéről és arról, hogy az csekély összegűnek minősül. Az igazolás jelen rendelet 2. mellékletét képezi.**
10. **A kedvezményezettnek a támogatáshoz kapcsolódó iratokat az odaítélést követő 10 évig meg kell őriznie, és a támogatást nyújtó ilyen irányú felhívása esetén a támogatott köteles azokat bemutatni. A csekély összegű támogatási jogcímen nyújtott támogatásokról az Európai Bizottság kérésére 20 munkanapon belül információt kell szolgáltatni.**

**III.**

**IDEGENFORGALMI ADÓ**

**Az adó mértéke**

**7. §**

Az adó mértéke személyenként és vendégéjszakánként 420,-Ft.

**Az adó nyilvántartása és bevallása**

**8. §**

(1) Az adó beszedésére kötelezett az adó alapjának és összegének megállapítására alkalmas nyilvántartást köteles vezetni.

(2) A Htv. 31. § a-c/ pontja alapján az adóbeszedésre kötelezett által nyújtott adómentesség fennállásának feltételeit az adóbeszedésre kötelezettnek utólag ellenőrizhető módon igazolnia kell.

A munkavégzés miatt nyújtott adómentesség esetén, a vendégnyilvántartás mellé csatolni kell a munkáltató vállalkozó cégszerű nyilatkozatát, illetve az ideiglenes helyi iparűzési tevékenység végzése esetén a szombathelyi önkormányzati adóhatóság által leigazolt „Bejelentkezési nyomtatvány” másolatát.

(3) A (2) bekezdésben említett nyilatkozatnak tartalmaznia kell, hogy a munkáltató vállalkozó Szombathelyen székhellyel, vagy telephellyel rendelkezik, és a magánszemély az ő munkavállalójaként végez munkát a városban.

(4) A nyilatkozat, illetve a bejelentkezési nyomtatvány másolat hiányában az adóbeszedésre kötelezettnek az adót utólag meg kell fizetni.

**IV.**

**ZÁRÓ RENDELKEZÉSEK**

**9. §**

(1) Az e rendeletben nem szabályozott kérdésekben a helyi adókról szóló többször módosított 1990. évi C. törvény, valamint az adózás rendjéről szóló módosított 2003. évi XCII. törvény rendelkezései az irányadók.

(2) hatályon kívül helyezve

**10. §**

Ez a rendelet 2012. január 1. napján lép hatályba.

|  |  |
| --- | --- |
| **Dr. Puskás Tivadar** | **Dr. Gaál Róbert** |
| **polgármester** | **jegyző** |

Módosítások hatályba lépése:

44/2013.(XI.28.), 49/2013.(XII.18.) rendeletek: 2014. 01.01.

29/2014.(IX.17.) rendelet 2015. 01. 01.

25/2015.(X.29.) rendelet 2016. 01. 01.